CELEX: 32020D0675
Language: hu
Date: 2020-05-15 00:00:00
Title: A Bizottság (EU) 2020/675 végrehajtási határozata (2020. május 15.) a „Freedom to share” (a megosztás szabadsága) elnevezésű javasolt európai polgári kezdeményezésről (az értesítés a C(2020) 3191. számú dokumentummal történt) (Csak az angol nyelvű szöveg hiteles)

20.5.2020   
               
               
                  HU
               
               
                  Az Európai Unió Hivatalos Lapja
               
               
                  L 158/5
               
            
         A BIZOTTSÁG (EU) 2020/675 VÉGREHAJTÁSI HATÁROZATA
         (2020. május 15.)
         a „Freedom to share” (a megosztás szabadsága) elnevezésű javasolt európai polgári kezdeményezésről
         
            
               (az értesítés a C(2020) 3191. számú dokumentummal történt)
            
         
         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az európai polgári kezdeményezésről szóló, 2019. április 17-i (EU) 2019/788 európai parlamenti és tanácsi rendeletre (1) és különösen annak 6. cikkére,
         mivel:
         
                     (1)
                  
                  
                     A „Freedom to share” (a megosztás szabadsága) elnevezésű javasolt európai polgári kezdeményezés céljai a következők: „A szerzői jog, a szomszédos jogok és az adatbázisjogok által védett műveket és egyéb anyagokat tartalmazó fájlok digitális hálózatokon keresztül, személyes felhasználás céljából és nonprofit célból történő megosztásának legalizálása, törekedve arra, hogy egyensúly alakuljon ki a szerzők és más jogosultak jogai, valamint a tudományhoz és a kultúrához való egyetemes jog között.”
                  
               
                     (2)
                  
                  
                     A javasolt polgári kezdeményezés tárgyáról, célkitűzéseiről és hátteréről szóló további részleteket egy melléklet tartalmazza. A kezdeményezés különösen a tartalommegosztó digitális platformokra vonatkozó uniós szabályok módosítását kéri, és kifejezetten hivatkozik az (2) (EU) 2019/790 európai parlamenti és tanácsi irányelvre. A tervezett módosítások a következőkből állnának: „olyan jogalkotási aktus elfogadása, amely felmentést ad a szerzői és szomszédos jogok, valamint az adatbázisjogok tiszteletben tartása alól, amennyiben természetes személyek digitális hálózatokon keresztül személyes felhasználásra és nonprofit célokra osztanak meg fájlokat”. A kezdeményezés célja, hogy lehetővé tegye a polgárok számára, hogy „közvetlenül peer-to-peer hálózatokon keresztül fájlokat osszanak meg a tudományhoz és a kultúrához való hozzáférés érdekében anélkül, hogy ellenőrzésnek és profilalkotásnak vessék alá őket”.
                  
               
                     (3)
                  
                  
                     Az Európai Unióról szóló szerződés (EUSZ) megerősíti az uniós polgárság intézményét, és tovább javítja az Unió demokratikus működését többek között azáltal, hogy kimondja: minden polgárnak joga van ahhoz, hogy európai polgári kezdeményezés révén részt vegyen az Unió demokratikus életében.
                  
               
                     (4)
                  
                  
                     Ezért a polgárok részvételének ösztönzése és az Unió elérhetőbbé tétele érdekében biztosítani kell, hogy a polgári kezdeményezésre vonatkozó eljárások és feltételek világosak, egyszerűek, felhasználóbarátak és a polgári kezdeményezés jellegével arányosak legyenek.
                  
               
                     (5)
                  
                  
                     A javasolt kezdeményezés a tartalommegosztó digitális platformokra vonatkozó uniós szabályok módosítását kéri, és kifejezetten hivatkozik a digitális egységes piacon a szerzői és szomszédos jogokról szóló (EU) 2019/790 irányelvre, amelynek jogalapja az Európai Unió működéséről szóló szerződés (EUMSZ) 53. cikkének (1) bekezdése, valamint 62. és 114. cikke.
                  
               
                     (6)
                  
                  
                     A Szerződések végrehajtása céljából uniós jogi aktusok fogadhatók el az 53. cikk (1) bekezdése alapján a tagállamok azon törvényi, rendeleti vagy közigazgatási rendelkezéseinek összehangolására, amelyek az önálló vállalkozói tevékenység megkezdésére és folytatására vonatkoznak. Az EUMSZ 62. cikke szerint ez a jogalap alkalmazandó az EUMSZ 56–61. cikkében meghatározott, a szolgáltatásnyújtás szabadságával kapcsolatos kérdésekre is.
                  
               
                     (7)
                  
                  
                     Az EUMSZ 114. cikke alapján a Szerződések végrehajtása céljából olyan uniós jogi aktusok fogadhatók el, melyek a tagállamok egyes törvényi, rendeleti vagy közigazgatási rendelkezéseinek közelítésére vonatkoznak, és tárgyuk a belső piac megteremtése és működése.
                  
               
                     (8)
                  
                  
                     Tekintettel az EUMSZ 53. cikkének (1) bekezdésére, valamint 62. és 114. cikkére, az (EU) 2019/788 rendelet 6. cikke (3) bekezdésének c) pontja értelmében a javasolt polgári kezdeményezés egyetlen része sem esik nyilvánvalóan a Bizottság azon hatáskörén kívül, hogy a Szerződések végrehajtása céljából uniós jogi aktusra irányuló javaslatot terjesszen elő.
                  
               
                     (9)
                  
                  
                     A rendelet 5. cikkének (1)–(3) bekezdésével összhangban létrejött egy szervezői csoport és kijelölték a kapcsolattartó személyeket, továbbá az 5. cikk (7) bekezdésének megfelelően létrehoztak egy jogi személyt, melynek kifejezetten a kezdeményezés szervezése a feladata.
                  
               
                     (10)
                  
                  
                     A javasolt polgári kezdeményezés nem nyilvánvalóan visszaélésszerű, komolytalan vagy zaklató jellegű, illetve nem nyilvánvalóan ellentétes az Uniónak az EUSZ 2. cikkében foglalt értékeivel és az Európai Unió Alapjogi Chartájában rögzített jogokkal.
                  
               
                     (11)
                  
                  
                     A „Freedom to share” elnevezésű javasolt kezdeményezést ezért nyilvántartásba kell venni,
                  
               ELFOGADTA EZT A HATÁROZATOT:
         
            1. cikk
            A „Freedom to share” (a megosztás szabadsága) elnevezésű javasolt európai polgári kezdeményezés nyilvántartásba vételre kerül.
         
         
            2. cikk
            E határozat címzettje a „Freedom to share” elnevezésű javasolt polgári kezdeményezés szervezői csoportja, amelyet kapcsolattartó személyként Marco CIURCINA és Roberto GALTIERI képvisel.
         
         
            Kelt Brüsszelben, 2020. május 15-én.
            
               
                  a Bizottság részéről
               
               Věra JOUROVÁ
               
                  alelnök
               
            
         
         
            (1)  HL L 130., 2019.5.17., 55. o.
         
         
            (2)  Az Európai Parlament és a Tanács (EU) 2019/790 irányelve (2019. április 17.) digitális egységes piacon a szerzői és szomszédos jogokról, valamint a 96/9/EK és a 2001/29/EK irányelv módosításáról (HL L 130., 2019.5.17., 92. o.).